غریبین آخشامی غریبه اولور؛
نئیله سن بیر دینجلیک تاپا بیلمیرسن.
وطن تورپاغیندا دئییلسن اگر،
وطن گؤی لرینی چاپا بیلمیرسن.
قانادی قیریلمیش قوش اولور کؤنلون؛
اوچوش حسرتیله یانیرسان آخشام.
وطنی یاد ائتمک ایسته سنده سن،
تکجه حسرت، هیجران آنیرسان آخشام.
غریبین آخشامی غریبه اولور؛
غریب اولمایانلار بونی بیلنمز.
ساده جه بیر بونی دوشونون بیر آن،
بیر غریب اوره کدن دئییب- گولنمز.
نفسی ده ییشیک اولور غربتین؛
دؤورد فه صیل دؤوردی ده دومانلی کئچیر.
غربتده سن باده ایچسن ده سربست،
او سنین گیزلیجه قانیندان ایچیر.
غریبین آخشامی غریبه اولور؛
نئیله سن ایسینمیر نه ال، نه آیاق.
اؤتن سهولره گؤز یومماق اوچون،
غربته گلمیشیک گونلری سایاق.
سهو ده ناخیشدی دئمیش بابالار؛
دی گل عکسینه دی بودا غربتده.
والله هئچ بیر یانا چیخا بیلمیرسن؛
دوشورسن ائله بیل اودا غربتده.
غریبین آخشامی غریبه اولور؛
نئیله سن بیر دینجلیک تاپا بیلمیرسن.
وطن تورپاغیندا دئییلسن اگر،
وطن گؤی لرینی چاپا بیلمیرسن.
*****
بو گئجه یئنه ده برباد کیمی یم؛
خزر گؤزلریمه دولماغا گه لیر.
آتالی، آنالی گونلریم بو گون،
ائله بیل جانیمی آلماغا گه لیر.
ائله بیل باتلاقدا باتیبدی گه میم؛
نه گئدن، نه گلن اونی گؤرنمز.
قولومدان توتان دا تاپیلسا منیم،
باتدیغیم باتلاغا کیمسه گیرنمز.
رؤیالار ایچینده خولیالاردایام؛
حسسیمی، دویغومی بیلن تاپیلماز.
حالیما بیر کره آغلایانیم یوخ؛
اؤزوم تک اؤزومه گولن تاپیلماز.
بیر ایچیم سو آلیب ایچه بیلمیره م؛
خزر اودمی، سومی، سئچه بیلمیره م.
حسرتیم گئجه نی قالماغا گه لیر،
نئجه گلسه اوندان کئچه بیلمیره م.
بو گئجه یئنه ده برباد کیمی یم؛
خزر گؤزلریمه دولماغا گه لیر.
آتالی، آنالی گونلریم بو گون،
ائله بیل جانیمی الماغا گه لیر.
*****
هاچاندی باشیمدان بیر فیکیر کئچیر؛
نییه بئله کئچیر، نییه، بیلمیره م.
تله سیک ایشه ده منی لنگیدیر؛
اونی نئجه دئییم، دئیه بیلمیره م.
او بلکه یوخودی، یوزولمالی دی؛
بلکه ده یوخی یوخ، رؤیادی، بیلمم.
هرنه دیرسه منی مندن آلیبدی؛
رؤیادی، یوخسا او خولیادی، بیلمم.
فقط بیلیره م کی، اون اوچ یاشی وار؛
آدی هرنه دیرسه دادی حسرتدی.
اولان اولاجاقدی دئمیش بابالار؛
بلکه ده نه بیلیم بودا قسمتدی.
یاداکی، او دئمیش آلین یازیمدی؛
منی اؤز آردینجا دولاندیراجاق.
بلکه ده غربتده بو بیر حسرتدی؛
دؤنوب یاواش- یاواش نیسگیل اولاجاق.
قالمیشام، بیلمیره م، نئجه سؤیله ییم؛
بو فیکیر کؤنلومی لاپ اویاجاقدی.
هردن ظن ائدیره م وطنه دؤنسم،
آنامین مزاری چارتدییاجاقدی.
هاچاندی باشیمدان بو فیکیر کئچیر؛
نییه بئله کئچیر، نییه، بیلمیره م.
تله سیک ایشه ده منی لنگیدیر؛
اونی نئجه دئییم، دئیه بیلمیره م.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab